·Proporționalitate

Regulamentul propus este necesar, adecvat și corespunzător pentru îndeplinirea scopului avut în vedere. Acesta propune consolidarea eficientă a cooperării între statele membre și între Comisie și statele membre, fără a restricționa capacitatea statelor membre de a proteja euro împotriva falsificării. Acțiunea la nivelul Uniunii este justificată deoarece ajută în mod evident statele membre să protejeze colectiv moneda euro și încurajează utilizarea structurilor comune ale Uniunii pentru intensificarea cooperării și a schimbului de informații între autoritățile competente.

·Alegerea instrumentului

Instrumentul propus este un regulament, pentru a se asigura continuitatea cu Regulamentul (UE) nr. 331/2014 de instituire a programului Pericles 2020. Regulamentul s-a dovedit a fi un instrument în măsură să ofere securitatea juridică necesară pentru o protecție eficientă a monedei euro împotriva falsificării, care nu ar fi putut fi asigurată cu ajutorul altor instrumente juridice.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

·Evaluările retrospective/verificarea adecvării legislației existente

Un contractant independent a realizat o evaluare intermediară a programului pe baza articolului 13 alineatul (4) din Regulamentul (UE) nr. 331/2014. Comisia a adoptat la 6 decembrie 2017 Comunicarea COM(2017) 741 către Parlamentul European și către Consiliu privind rezultatele evaluării intermediare a programului, în care concluzionează că programul ar trebui să continue până la data naturală de expirare, în 2020, susține continuarea programului și după 2020, având în vedere valoarea sa adăugată la scara UE, impactul și sustenabilitatea sa pe termen lung, și este de acord cu concluziile evaluării în ceea ce privește continuarea programului ca program de sine stătător după 2020. Potrivit evaluării independente, toate constatările converg către o concluzie globală categoric pozitivă în ceea ce privește valoarea adăugată la nivelul UE, coerența, relevanța, eficacitatea, sustenabilitatea și eficiența. Pentru a consolida în continuare eficiența programului, evaluarea a sugerat:

–să se încurajeze participarea mai susținută a autorităților naționale competente: ar trebui să se aibă în vedere stabilirea de contacte cu factorii de decizie de la nivel național, pentru a avea garanția că oportunitățile oferite de program sunt bine înțelese;

–să se simplifice procedura de cerere: ar trebui analizată posibilitatea de a depune online cererile și alte documente relevante;

–să se consolideze procesul de monitorizare: se recomandă eventual modificarea indicatorilor principali de performanță ai programului, pentru a include indicatori calitativi.

·Consultările părților interesate

Tema protecției monedei euro împotriva falsificării și propunerea prezentată în contextul CFM privind continuarea programului Pericles 2020 au fost incluse în consultarea publică privind fondurile UE în domeniul securității, desfășurată în perioada cuprinsă între 10 ianuarie 2018 și 9 martie 2018. Au fost primite în total 153 de contribuții din partea părților interesate private și publice, din care 20 (13,07 %) se refereau în mod specific la programul Pericles 2020. Respondenții respectivi au subliniat relevanța deosebită a programului Pericles 2020, 50 % dintre aceștia evidențiind în mod specific valoarea adăugată a programului la nivelul UE în ceea ce privește asigurarea cooperării internaționale. În privința necesității de a modifica sau de a completa obiectivele programelor/fondurilor în acest domeniu de politică, opiniile au fost împărțite, patru respondenți propunând să se mențină nivelul actual al finanțării, iar alți trei susținând majorarea fondurilor.

·Evaluarea impactului

În conformitate cu cerințele stabilite de Regulamentul financiar al UE [a se introduce trimiterea], programele care asigură continuitatea în ceea ce privește conținutul și structura sau care au un buget relativ redus nu necesită o evaluare a impactului, ci mai degrabă o evaluare ex ante sub forma unui document de lucru al serviciilor Comisiei. Evaluarea ex ante SWD [SWD(2018) 281] care însoțește prezenta propunere îndeplinește cerințele privind o mai bună legiferare.